KIRJALLINEN KYSYMYS E-0451/01 esittäjä(t): Alexandros Alavanos (GUE/NGL) komissiolle. Vaarallisten jätteiden käsittely Kreikassa.



Virallinen lehti nro 318 E , 13/11/2001 s. 0052 - 0053



KIRJALLINEN KYSYMYS E-0451/01 esittäjä(t): Alexandros Alavanos (GUE/NGL) komissiolle (19. helmikuuta 2001) Aihe: Vaarallisten jätteiden käsittely Kreikassa Vaarallisista jätteistä annetun direktiivin 91/689/ETY(1) mukaan toimivaltaisten viranomaisten on laadittava vaarallisten jätteiden kuljetusta ja käsittelyä koskevat suunnitelmat. Lisäksi kyseisen direktiivin 4 artiklan 2 kohdassa edellytetään, että vaarallisten jätteiden tuottajat ja jätteitä kuljettavat laitokset ylläpitävät asiakirjarekisteriä. Direktiivin 2 artiklan 2 kohdan mukaan myös vaarallisia jätteitä varastoivien kaatopaikkojen on ylläpidettävä erityistä asiakirjarekisteriä. Direktiivin 91/689/ETY täytäntöönpanoa koskevan komission kertomuksen mukaan Kreikka ei ole laatinut jätehuoltosuunnitelmaa, eikä asiakirjarekisteriä ylläpidetä. Lisäksi Kreikalla ei ole jätteenkäsittelylaitosta, ja satamista puuttuvat erityiset tilat jätteiden kuljetusta varten. Kaikesta tästä seuraa, että vaarallisten jätteiden valvomaton käsittely ja varastointi tuhoavat Kreikan ympäristöä. Voiko komissio tutkia edellä kuvattua tilannetta? Mihin toimiin se aikoo ryhtyä puuttuakseen asiaan? (1) EYVL L 377, 31.12.1991, s. 20. Margot Wallströmin komission puolesta antama vastaus (27. huhtikuuta 2001) Koska Kreikka on laiminlyönyt jätteistä 15. heinäkuuta 1975 annetussa neuvoston direktiivissä 75/442/ETY(1), vaarallisista jätteistä 12. joulukuuta 1991 annetussa neuvoston direktiivissä 91/689/ETY sekä pakkauksista ja pakkausjätteistä 20. joulukuuta 1994 annetussa Euroopan parlamentin ja neuvoston direktiivissä 94/62/EY(2) säädetyt jätehuollon suunnittelua koskevat vaatimukset, komissio saattoi asian 7. huhtikuuta 2000 EY:n tuomioistuimen käsiteltäväksi (asia C-2000/132). Kesäkuussa 2000 Kreikka ilmoitti komissiolle ministeriön päätöksestä 14312/1302, jolla virallisesti hyväksyttiin kansallinen jätehuoltosuunnitelma. Kyseinen teksti on parhaillaan analysoitavana. Lisäksi komissio saattoi 24. tammikuuta 2001 EY:n tuomioistuimen käsiteltäväksi (asia C-33/01) Kreikan laiminlyönnin, joka koskee direktiivin 91/689/ETY 8 artiklan 3 kohdan mukaista velvollisuutta toimittaa komissiolle tiedot kaikista laitoksista tai yrityksistä, jotka huolehtivat vaarallisista jätteistä tai hyödyntävät niitä. Jätehuoltodirektiivien täytäntöönpanosta voidaan todeta, että Kreikka ei lähettänyt yhtäkään kertomusta vuosina 1989-1997(3). Marraskuussa 1999 Kreikka kuitenkin vastasi neljään kyselyyn, jotka koskivat yhteisön neljän jätedirektiivin täytäntöönpanoa. Kreikan viranomaiset ovat ilmoittaneet komissiolle toimenpiteistä, jotka on toteutettu vaarallisista jätteistä annetun direktiivin 91/689/ETY 2 artiklan 1 kohdassa (vaarallisten jätteiden kirjaaminen) ja 4 artiklan 2 kohdassa (vaarallisten jätteiden tuottajien ja vaarallisia jätteitä kuljettavien laitosten ja yritysten kirjaaminen) säädettyjen erityisten vaatimusten noudattamiseksi. Kertomusta laadittaessa Kreikan viranomaisilta saadut vastaukset ovat varsin lyhyitä eikä komissio voi niiden perusteella muodostaa yleiskuvaa vaarallisten jätteiden käsittelystä Kreikassa. Kreikan viranomaisten mukaan Kreikassa tuotettiin 280 000 tonnia vaarallisia jätteitä (vuotta ei mainita), joista kierrätettiin 95 760 tonnia, vaikka Kreikka ilmoittikin, että maassa ei ole yhtäkään laitosta vaarallisten jätteiden käsittelyyn tai hävittämiseen. Sen sijaan vaaralliset jätteet joko sijoitetaan tilapäisvarastoihin tai viedään muihin maihin hävitettäviksi. Koska komissiolla ei ole käytettävissään keinoja Kreikan jätehuoltolaitosten tarkastamiseksi tai edellä olevien lukujen todentamiseksi muulla tavoin, sillä ei ole tietoa ympäristön pilaantumisesta, joka johtuu vaarallisten jätteiden puutteellisesta käsittelystä. (1) EYVL L 194, 25.7.1975. (2) EYVL L 365, 31.12.1994. (3) KOM(97) 23 lopullinen ja KOM(1999) 752 lopullinen.